ΓΡΑΠΤΗ ΕΡΩΤΗΣΗ E-2329/97 υποβολή: Marjo Matikainen-Kallstrφm (PPE) και Raimo Ilaskivi (PPE) προς την Επιτροπή (7 Iουλίου 1997)

Θέμα: Δυσμενείς επιπτώσεις για τις μεταφορές με φορτηγά οχήματα λόγω της συμπεριφοράς των τελωνειακών αρχών της Ρωσίας

Οι τελωνειακές αρχές της Ρωσίας έχουν ανακοινώσει ότι θα απαγορεύσουν τη διέλευση των συνόρων μεταξύ Φινλανδίας και Ρωσίας σε φορτηγά αυτοκίνητα των οποίων το ρυμουλκούμενο όχημα είναι καταχωρημένο σε κράτος άλλο από αυτό στο οποίο έχει καταχωρηθεί το ρυμουλκούν. Η νέα αυτή αυθαίρετη πρακτική των τελωνειακών αρχών της Ρωσίας δεν προάγει, καθ' οιονδήποτε τρόπο, την τήρηση των διατάξεων περί ασφάλειας που αφορούν τον τομέα των μεταφορών με φορτηγά οχήματα και έχουν εγκριθεί τόσο από την Ευρωπαϊκή Ένωση όσο και από την Ρωσία. Στην προκειμένη περίπτωση πρόκειται για περιττές και προκλητικές ενέργειες των τελωνειακών αρχών της Ρωσίας οι οποίες αποβλέπουν στην παρακώλυση και μόνον των μεταφορών, της διεξαγωγής του εμπορίου και της παράδοσης των προϊόντων. Η Επιτροπή έχει δεσμευθεί να αναλάβει δράση προκειμένου να πεισθούν οι ρωσικές τελωνειακές αρχές να αλλάξουν τρόπο συμπεριφοράς. Η δέσμευση αυτή έχει καταχωρηθεί σε απάντηση σε παλαιότερη γραπτή ερώτηση που είχε καταθέσει ο κ. Raimo Ilaskivi σχετικά με το ίδιο θέμα 7 η συνέχιση, και σήμερα, της κατάστασης αποδεικνύει ότι οι ενέργειες της Επιτροπής ήταν άκαρπες.

Ως εκ τούτου, ερωτούμε την Επιτροπή: ποιά συγκεκριμένα μέτρα λαμβάνει προκειμένου να πεισθούν οι τελωνειακές αρχές της Ρωσίας να αλλάξουν τρόπο συμπεριφοράς και σε ποιές ενέργειες προτίθεται αυτή να προβεί στη συνέχεια προκειμένου να εξαλειφθούν οριστικά τα νέα προβλήματα που αντιμετωπίζουν οι μεταφορείς στα σύνορα μεταξύ Φινλανδίας και Ρωσίας λόγω της επικρατούσας κατάστασης;

Απάντηση του κ. Van den Broek εξ ονόματος της Επιτροπής (22 Σεπτεμβρίου 1997)

Η Επιτροπή γνωρίζει τα διάφορα προβλήματα και τις καθυστερήσεις στις οδικές μεταφορές εμπορευμάτων κατά τη διέλευση των συνόρων. Ιδιαίτερη προσοχή δίνεται στα σύνορα μεταξύ Ενωσης και Ρωσίας με στόχο τη βελτίωση της οδικής υποδομής και διευκόλυνσης των τελωνειακών διαδικασιών και ελέγχων στα σύνορα. Τα πρώτα αποτελέσματα δράσεων και προγραμμάτων που ανέλαβαν η Επιτροπή και οι ρωσικές αρχές φαίνονται θετικά όσον αφορά τον χρόνο αναμονής, παρά το γεγονός ότι η κατάσταση απέχει πολύ από την κανονική.

Η Επιτροπή συνεχίζει συνεπώς να εκφράζει τις ανησυχίες της σχετικά με τα εμπόδια στη διέλευση των συνόρων τα οποία έχουν επιπτώσεις στο εμπόριο και τις σχέσεις με τη Ρωσία στον τομέα των μεταφορών. Κατά τη διάρκεια συνάντησης μεταξύ του προέδρου της Επιτροπής και του ρώσου πρωθυπουργού στις 18 Ιουλίου 1997 στις Βρυξέλλες τα δύο μέρη εντόπισαν σειρά από κοινού πρωτοβουλιών για τον περαιτέρω εκσυγχρονισμό των συνόρων και των ελέγχων διαμετακόμισης καθώς και για αυξημένη συνεργασία στον τελωνειακό τομέα. Το θέμα συζητήθηκε επίσης με περιφερειακούς αντιπροσώπους στην Πετρούπολη στις 30 Αυγούστου 1997 από τον αρμόδιο επίτροπο για τις εξωτερικές σχέσεις με τις χώρες της Κεντρικής και Ανατολικής Ευρώπης.

Η Επιτροπή γνωρίζει επίσης τα διάφορα ειδικά προβλήματα των φορτηγών οχημάτων που πραγματοποιούν δρομολόγια μεταξύ ορισμένων κρατών μελών και της Ρωσίας. Η ανακοίνωση ότι η Ρωσία δεν θα επιτρέπει τη διέλευση των συνόρων για τα φορτηγά των οποίων το ρυμουλκούμενο όχημα είναι καταχωρημένο σε κράτος άλλο από αυτό στο οποίο έχει καταχωρηθεί το ρυμουλκούν, αποτελεί ένα από τα προβλήματα αυτά.

Η Επιτροπή αντιλαμβάνεται ότι, με τα σημερινά δεδομένα, τα λίγα κράτη μέλη που έχουν άμεσο ενδιαφέρον, προσπαθούν να επιλύσουν τα προβλήματα σε διμερή βάση. Επιπλέον, σε ψήφισμα του 1994 σχετικά με την οδική μεταφορά εμπορευμάτων, τα μέλη της Ευρωπαϊκής Διάσκεψης υπουργών Μεταφορών είχαν ήδη εξετάσει το θέμα των αδειών σε περίπτωση που το ρυμουλκούμενο και το ρυμουλκούν είναι καταχωρημένα σε διαφορετικά κράτη. Η λύση που εδόθη (η άδεια εκδίδεται από την αρχή της χώρας στην οποία το ρυμουλκούν είναι καταχωρημένο, καλύπτοντας τους συνδυασμούς της ζεύξης οχημάτων ακόμα και στην περίπτωση καταχώρησης σε διαφορετικά κράτη) ενδεχομένως να εφαρμόζεται στην παρούσα περίπτωση εφόσον η Ρωσία έχει προσχωρήσει στην προαναφερόμενη Διάσκεψη Υπουργών από τον Ιούλιο 1997.